CELEX: 32007R1246
Language: lt
Date: 2007-10-24 00:00:00
Title: 2007 m. spalio 24 d. Komisijos reglamentas (EB) Nr. 1246/2007, iš dalies keičiantis Reglamentą (EB) Nr. 2076/2005 pereinamajam laikotarpiui, suteiktam maisto verslo subjektams, importuojantiems žmonėms vartoti skirtus žuvų taukus, pratęsti (Tekstas svarbus EEE)

25.10.2007   
            
            
               LT
            
            
               Europos Sąjungos oficialusis leidinys
            
            
               L 281/21
            
         
      KOMISIJOS REGLAMENTAS (EB) Nr. 1246/2007
   2007 m. spalio 24 d.
   iš dalies keičiantis Reglamentą (EB) Nr. 2076/2005 pereinamajam laikotarpiui, suteiktam maisto verslo subjektams, importuojantiems žmonėms vartoti skirtus žuvų taukus, pratęsti
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnį,
   kadangi:
   
               (1)
            
            
               Reglamente (EB) Nr. 853/2004 nustatytos konkrečios gyvūninės kilmės maisto produktų higienos taisyklės maisto verslo subjektams. Šiame reglamente nustatyta, kad maisto verslo subjektai, gaminantys žmonėms vartoti skirtus žuvų taukus, turi laikytis atitinkamų reglamento III priedo nuostatų.
            
         
               (2)
            
            
               Reglamente (EB) Nr. 854/2004 nustatytos specialios gyvūninės kilmės produktų oficialios kontrolės taisyklės. Jis taikomas tai veiklai ir asmenims, kuriems taikomas Reglamentas (EB) Nr. 853/2004.
            
         
               (3)
            
            
               2005 m. gruodžio 5 d. Komisijos reglamento (EB) Nr. 2076/2005, nustatančio pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti ir iš dalies keičiančio reglamentus (EB) Nr. 853/2004 ir (EB) Nr. 854/2004 (3), 7 straipsnio 3 dalyje numatyta nuo Reglamento (EB) Nr. 853/2004 III priedo VIII skirsnio III skyriaus E dalyje nustatytų reikalavimų, taikomų žmonėms vartoti skirtiems žuvų taukams, maisto verslo subjektams leidžianti nukrypti nuostata, pagal kurią jie gali toliau iki 2007 m. spalio 31 d. importuoti žuvų taukus iš trečiųjų šalių įmonių, kurios buvo patvirtintos iki šio Komisijos reglamento (EB) Nr. 1664/2006 (4) įsigaliojimo dienos.
            
         
               (4)
            
            
               Be to, Reglamento (EB) Nr. 2076/2005 7 straipsnio 4 dalyje numatyta nuo 2005 m. gruodžio 5 d. Komisijos reglamento (EB) Nr. 2074/2005, nustatančio įgyvendinimo priemones tam tikriems produktams pagal Europos Parlamento ir Tarybos reglamentą (EB) Nr. 853/2004 ir oficialios kontrolės organizavimui pagal Europos Parlamento ir Tarybos reglamentą (EB) Nr. 854/2004 ir Europos Parlamento ir Tarybos reglamentą (EB) Nr. 882/2004, nukrypstančio nuo Europos Parlamento ir Tarybos reglamento (EB) Nr. 852/2004 bei iš dalies keičiančio reglamentus (EB) Nr. 853/2004 ir (EB) Nr. 854/2004 (5), VI priedo leidžianti nukrypti nuostata, taikoma žuvų taukams, kuriems pagal nacionalines taisykles, taikytas iki Reglamento (EB) Nr. 2074/2005 įsigaliojimo dienos, buvo išduoti tinkamai užpildyti iki 2007 m. spalio 31 d. pasirašyti sertifikatai ir kurie gali būti importuoti į Bendriją iki 2007 m. gruodžio 31 d.
            
         
               (5)
            
            
               Dabar aišku, kad trečiosios šalys negalės iki 2007 m. spalio 31 d. įvykdyti Reglamento (EB) Nr. 853/2004 III priede žmonėms vartoti skirtiems žuvų taukams nustatytų reikalavimų. Visų pirma, trečiosios šalys susiduria su praktiniais sunkumais, siekdamos, kad perdirbimo sąlygos žuvų taukų gamybos įmonėse atitiktų tuos reikalavimus. Atsižvelgiant į tai, kad importuojami žuvų taukai pagal galiojančius reikalavimus nekelia jokios papildomos rizikos žmonių sveikatai, ir siekiant vengti bet kokių prekybos sutrikdymų, tikslinga vieneriems metams pratęsti leidžiančios nukrypti nuostatos galiojimą. Todėl Reglamento (EB) Nr. 2076/2005 7 straipsnio 3 dalyje numatytos leidžiančios nukrypti nuostatos galiojimas turėtų būti pratęstas iki 2008 m. spalio 31 d.
            
         
               (6)
            
            
               Reglamento (EB) Nr. 2076/2005 7 straipsnio 4 dalies b punkte numatytos, į Bendriją importuojamiems žuvų taukams, vežamiems su tinkamais sertifikatais, taikomos leidžiančios nukrypti nuostatos galiojimas taip pat turėtų būti pratęstas iki 2008 m. gruodžio 31 d. Be to, tokie sertifikatai turėtų būti tinkamai užpildyti ir pasirašyti iki 2008 m. spalio 31 d.
            
         
               (7)
            
            
               Reglamentą (EB) Nr. 2076/2005 reikėtų atitinkamai iš dalies pakeisti.
            
         
               (8)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 2076/2005 7 straipsnis iš dalies keičiamas taip:
   
               1.
            
            
               3 dalyje data „2007 m. spalio 31 d.“ pakeičiama „2008 m. spalio 31 d.“
            
         
               2.
            
            
               4 dalies b punktas iš dalies keičiamas taip:
               
                           a)
                        
                        
                           data „2007 m. spalio 31 d.“ pakeičiama „2008 m. spalio 31 d.“;
                        
                     
                           b)
                        
                        
                           data „2007 m. gruodžio 31 d.“ pakeičiama „2008 m. gruodžio 31 d.“
                        
                     
         2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2007 m. spalio 24 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 139, 2004 4 30, p. 55. Reglamentas su paskutiniais pakeitimais, padarytais Tarybos reglamentu (EB) Nr. 1791/2006 (OL L 363, 2006 12 20, p. 1).
   
      (2)  OL L 139, 2004 4 30, p. 206. Reglamentas su paskutiniais pakeitimais, padarytais Reglamentu (EB) Nr. 1791/2006.
   
      (3)  OL L 338, 2005 12 22, p. 83. Reglamentas su paskutiniais pakeitimais, padarytais Reglamentu (EB) Nr. 479/2007 (OL L 111, 2007 4 28, p. 46).
   
      (4)  OL L 320, 2006 11 18, p. 13.
   
      (5)  OL L 338, 2005 12 22, p. 27. Reglamentas su pakeitimais, padarytais Reglamentu (EB) Nr. 1664/2006.